બન્યું એવું કે એક દિવસ મારા બાપુજી ગિરધરલાલ વોરાને વિચાર આવ્યો કે હવે ઘોડાગાડીને બદલે ગાડી ખરીદવી. એ દિવસોમાં ભારતમાં આટલી બધી કંપનીની કાર હતી નહીં. માત્ર ઍમ્બેસેડર કાર ઇન્ડિયામાં બનતી હતી. આજની પેઢીને ખબર નહીં હોય કે હિન્દુસ્તાન મોટર્સની આ કાર ભારતની પહેલી કાર છે, જેનું ઉત્પાદન ભારતમાં શરૂ થયું હતું. ઈસવીસન ૧૯૪૨માં આ કારનું ઉત્પાદન શરૂ થયું. ઍમ્બેસેડર કાર એવી કાર હતી કે જેને ભારતીય પૉલિટિકલ ફીલ્ડમાં ઑફિશ્યલ એન્ટ્રી મળી હતી. આજે તો પૉલિટિકલ નેતાને જે કોઈ કાર ખરીદવી હોય એ ખરીદવાનો અધિકાર આપવામાં આવ્યો છે, પણ ઈસવીસન ૧૯૪૭થી ઈસવીસન ૧૯૭૦ સુધીના તબક્કામાં રાજકીય નેતા ઍમ્બેસેડર સિવાય બીજી કોઈ કાર ખરીદી કે વિદેશથી ઇમ્ર્પોટ નહોતા કરી શકતા. ઈસવીસન ૧૯૬૭માં પ્રીમિયર પદ્મિની ગાડી દેશમાં બનવી શરૂ થઈ એ પછી પણ ત્રણ વર્ષ સુધી સરકારે ઍમ્બેસેડરને જ સરકારી ગાડી તરીકે ચાલુ રાખી હતી. એ પછી રાજકીય વિરોધ શરૂ થતાં ઍમ્બેસેડરનો સરકારી દરજ્જો પાછો લેવામાં આવ્યો અને જે રાજ્યની સરકારે જે કાર ખરીદવી હોય એ કાર ખરીદવાની છૂટ આપવામાં આવી. સિત્તેરના દાયકાના અંત સુધીમાં તો પ્રીમિયર પદ્મિની કાર પણ પૈસાદારો માટે જૂની થઈ ગઈ અને એટલે શ્રીમંત પરિવાર વિદેશી કાર ઇમ્ર્પોટ કરવા લાગ્યા હતા. ઍમ્બેસેડર આજે જૂની થઈ ગઈ છે અને કેટલાંક ઘરોમાં તો ઍન્ટિક કાર તરીકે સચવાયેલી પડી છે, પણ પ્રીમિયર પદ્મિનીની ફિયાટ મૉડલની કાર મુંબઈમાં ટૅક્સી તરીકે પારાવાર જોવા મળે છે.